Jēkabpilī, 08.09.2021.

**Pārskats par zāģmateriālu kaltes jaunbūves Zīlānu ielā 66C, Jēkabpilī būvniecības ieceres publiskās apspriešanas rezultātiem**

SIA “PATA”, reģistrācijas Nr.40003448619 (turpmāk – Ierosinātājs) ierosinātā būvniecības iecere paredz uzbūvēt zāģmateriālu kaltes ēku ar žāvēšanas iekārtu, kas sastāv no desmit žāvēšanas nodalījumiem, zemes vienībā ar kad.Nr.56010010395, Zīlānu ielā 66C, Jēkabpilī (turpmāk – Būvniecības iecere). Zemes vienība atrodas Ierosinātāja īpašumā.

Būvniecības ieceres tehniski ekonomiskie radītāji:

|  |  |
| --- | --- |
| Zemesgabalu kopējā platība | 99767 kv.m. |
| Apbūves laukums | 4398.8 kv.m. |
| Kopējā platība | 3695.0 kv.m. |
| Būvtilpums | 66082 kub.m. |
| Augstums | 16 m |

Izskatot Būvniecības ieceri zāģmateriālu kaltes ēkas jaunai būvniecībai, Jēkabpils novada pašvaldības Jēkabpils pilsētas būvvalde (turpmāk – Būvvalde), pamatojoties uz Būvniecības likuma 14.panta trešās daļas 1.punktu 26.05.2021. nolēma Būvniecības iecerei organizēt publiskās apspriešanas procedūru (Lēmums Nr.63., administratīvais akts BIS-BV-5.2-2021-11).

Ierosinātāja iesniegtie Būvniecības ieceres publiskās apspriešanas materiāli apstiprināti 07.07.2021. (Lēmums Nr.2 par publiskās apspriešanas uzsākšanu, administratīvais akts Nr. BIS-BV-5.28-2021-3569).

Būvniecības ieceres publiskā apspriešana tika organizēta saskaņā ar 28.10.2014. Ministru kabineta noteikumu Nr.671 “Būvniecības ieceres publiskās apspriešanas kārtība” (turpmāk – Noteikumi Nr.671) noteikto kārtību.

Paziņojums par Būvniecības ieceres publiskās apspriešanas uzsākšanu kopā ar publiskās apspriešanas materiāliem no 12.07.2021. līdz 09.08.2021. tika izvietoti Būvvaldē, 5.kabinetā, Jaunajā ielā 31C, Jēkabpilī. Elektroniski pieejamā informācija tika publicēta Jēkabpils novada pašvaldības mājaslapā [www.jekabpils.lv](http://www.jekabpils.lv/lv/sabiedriba/sabiedribas-lidzdaliba/sabiedriskas-apspriesanas/pazinojums-par-kaltes-konteinera-novietosana-buvniecibas-ieceres-publisko-apspriesanu-mezrupnieku) sadaļās “Sabiedriskās apspriešanas”. Būvniecības ieceres teritorijā no 12.07.2021. līdz 09.08.2021. tika izvietots informatīvais stends (būvtāfele) ar informāciju par būvniecības ieceri un par publiskās apspriešanas norises vietu, laiku, prezentāciju un atsauksmju iesniegšanas kārtību.

Būvniecības publiskā apspriešana notika no 12.07.2021. līdz 09.08.2021.

Būvniecības ieceres publiskās apspriešanas prezentācija notika 19.07.2021. plkst.17:15 teritorijā pie plānotās ēkas, Zīlānu ielā 66C, Jēkabpilī.

Prezentācijā piedalījās:

* Jānis Dzenis, SIA “PATA” pārstāvis;
* Emīls Karasevs, SIA “BRK Projekti” pārstāvis
* Inga Līce-Vilciņa un Laura Čakša, būvvaldes pārstāves;
* 3 mikrorajona iedzīvotāji.

Jānis Dzenis klātesošos iepazīstināja ar Būvniecības ieceri un informēja par iespēju izteikt viedokli. Dalībnieki varēja iepazīties ar Būvniecības ieceri „Zāģmateriālu kaltes jaunbūve Zīlānu ielā 66C, Jēkabpilī”, kas tika prezentēta attēlojot planšetē. Iepazīšanās ar plānoto ieceri gaitā dalībnieki izteica savas pretenzijas un viedokli par kaltes būvniecības plāniem. Notika diskusija starp SIA “PATA” pārstāvi un sanāksmes dalībniekiem. Sanāksmes dalībnieki tika informēti, ka aptaujas anketas līdz 09.08.2021. iespējams saņemt un iesniegt Būvvaldē vai Jēkabpils pilsētas Vienas pieturas aģentūrā.

Par Būvniecības ieceri publiskās apspriešanas laikā no 12.07.2021. līdz 09.08.2021. kopumā tika saņemtas 14 aptaujas anketas, kurās noraidošu viedokli izteikušas 15 fiziskas personas (vienu no anketām iesniegusi 2 cilvēku ģimene), no tām 13 ir norādījuši dzīvojamās mājas kaltei tuvējās ielās – Zīlānu, Smilgu un Vītolu kā savu dzīves vietu.

Atbilstoši 20.06.2019. Jēkabpils pilsētas pašvaldības saistošajiem noteikumiem Nr.10 “Jēkabpils pilsētas Teritorijas plānojuma 2019.-2030.gadam grafiskā daļa un teritorijas izmantošanas un apbūves noteikumi” Būvniecības iecerē paredzētais objekts atradīsies jauktas centra apbūves teritorijā (turpmāk JC2). Tā ir funkcionālā zona, kur plānots visplašākais jauktas izmantošanas spektrs un kur papildizmantošana ir vieglās rūpniecības uzņēmumu apbūve, kas nerada būtisku ietekmi uz vidi – uzņēmumi, kuriem nav nepieciešama piesārņojošās darbības atļauja un uzņēmumi, kuriem nepieciešams C kategorijas piesārņojošas darbības apliecinājums.

Būvniecības ieceres teritorija atrodas vienā funkcionālajā zonā (JC2) ar apmēram 34 metru attālumā esošu zemes īpašumu, kurā tiek būvēta dzīvojamā māja (attālums līdz kaltei 60 metru), un dzīvojamo māju rindu gar Zīlānu ielu. Savukārt ar Smilgu ielu no apbūves zonas atdalītās dzīvojamās mājas (teritorijas plānojumā noradītais zonējums DzS1 – savrupmāju apbūve) atrodas ne tuvāk kā 100 metru attālumā no apbūvējamās teritorijas. Austrumu un dienvidu pusē no plānotās ēkas atrodas rūpnieciskās apbūves teritorija un garāžu kooperatīvs, uz ziemeļiem – Valsts galvenais autoceļš Jēkabpils-Rēzekne (pilsētas teritorijā Zīlānu iela) ar iebrauktuvi ražošanas zonā un kaltes jaunbūves teritorijā. Līdz ar to netiek paredzētas jaunas transporta kustības plūsmas gar dzīvojamo rajonu, kas varētu izmainīt esošo situāciju.

Būvniecības ierosinātājs pievienojis atbildei uz iedzīvotāju iebildumiem pielikumu ar grafisku diagrammu sakarībai starp sienu izolācijas biezumu un attālumu no izdalītā trokšņa avota. Plānotais ēkas norobežojošās konstrukcijas biezums ir 200 mm un, saskaņā ar šo aprēķinu, jau pie zemākā izolācijas biezuma 60 m attālumā (līdz tuvākajam īpašumam) trokšņu līmenis nepārsniegs 45dB (A).

**Viedokļos, kuros Būvniecības iecere noraidīta, minēti šādi argumenti:**

1. nepietiekama informācija par apbūves parametriem;
2. nav saprotama apbūvējamās zemes vienības konfigurācija;
3. nav veikts trokšņa monitorings;
4. negatīva ietekme uz iedzīvotāju dzīves kvalitāti (troksnis, vibrācijas, izmeši).

**Viedoklī, kurā Būvniecības iecere atbalstīta, minēti šādi argumenti:**

1. projekta attīstītājs izmanto tam paredzēto zemes gabala lietošanas mērķi;
2. tiek paplašināta jau aptuveni 50 gadus esošās ražošanas teritorija;
3. tiks optimizēta uzņēmuma darbība, radītas jaunas darba vietas.

**Lai, īstenojot Būvniecības ieceri, netiktu aizskartas personas tiesības vai likumiskās intereses, izteikti šādi priekšlikumi:**

1. veikt aizsardzības pasākumus;
2. ierīkot žogu ap teritoriju, tai skaitā gar Zīlānu ielu;
3. objekta būvniecību veikt “dziļāk” ražošanas teritorijā.

Detalizēts iedzīvotāju iesūtīto viedokļu un iebildumu apkopojums, un Būvvaldi sniegtās atbildes apkopotas tabulā “Būvniecības ieceres publiskās apspriešanas laikā iesniegtie viedokļi un iebildumi”.

**Būvniecības ieceres publiskās apspriešanas laikā iesniegtie viedokļi un iebildumi**

|  |  |  |
| --- | --- | --- |
|  | Publiskās apspriešanas laikā iesniegtie viedokļi un iebildumi | Būvvaldes izvērtējums ņemot vērā Ierosinātāja sniegtās atbildes |
| 1. | nav veikts apbūves intensitātes un brīvās teritorijas aprēķins | Atbilstoši Ministru kabineta noteikumu Nr.671 “Būvniecības ieceres publiskas apspriešanas kārtība” 10.1.prasībām šāda informācija nebija jānorāda prezentācijā. Būvvalde pārliecinājās, ka šie raksturlielumi ir norādīti būvprojektā minimālajā sastāvā (turpmāk BMS), kas atbilst MK noteikumos ‘Vispārīgie būvnoteikumi” definētajam un nosaka, ka BMS ataino būves pamatideju (būves apjoms, novietojums, būves lietošanas veids). |
| 2. | nav veikts trokšņa monitorings | Izstrādājot būvprojektu jānodrošina, lai tiktu ievērotas 07.01.2014. Ministru kabineta noteikumos Nr.16 “Trokšņa novērtēšanas un pārvaldības kārtība” izvirzītās prasības. Ierosinātājs ir iesniedzis Būvvaldei un pievienos būvprojektam grafisku aprēķinu, kas ataino diagrammu sakarībai starp sienu izolācijas biezumu un attālumu no izdalītā trokšņa avota. Prognozējamais trokšņa līmenis nepārsniegs vides trokšņa robežlielumus jauktas apbūves teritorijā. |
| 3. | nav paredzēta aizsardzība no trokšņiem, putekļiem, vibrācijas un apgaismojuma | Ierosinātājs skaidro, ka zāģmateriālu paku kustība paredzēta ar transportieru sistēmas palīdzību, kas salīdzinot ar iekrāvējiem neradīs putekļus un troksni. Tā kā ēkā ir paredzētas rekuperācijas sistēmas, tad neradīsies tvaika mākoņu izdalījumi. Teritorijas apgaismojumu daļēji slāpēs plānotais ēkas apjoms. Koksnes žāvēšanas iekārtas darbība, kuras pamatā ir mākslīgi radīta un kontrolēta karstā gaisa kustība, neradīs vibrācijas un cilvēka veselībai bīstamas smakas. |
| 4. | teritorijas novietojuma shēmā zemes vienības konfigurācija atšķiras no publiski pieejamās informācijas vietnē kadastrs.lv | Teritorijas novietojuma shēmā grafiski attēlota sertificēta topogrāfa uzmērītā teritorija, kas ir tikai būvprojekta izstrādei nepieciešamā daļa no zemes gabala kopējā apjoma. Pievienotā shēma palīdz labāk orientēties plānotās ēkas novietojumam dabā, precīzāk ēkas novietojums attēlots ģenerālplāna shēmā. |
| 5. | pārvietot uz citu teritoriju | Šāds risinājums ir pretrunā ar Ierosinātāja tiesībām izmantot savu īpašumu tam paredzētajam mērķim, kas atbilst konkrētā zemes gabala izmantošanas veidam un iegādāts ar nodomu paplašināt kokapstrādes ražotni teritorijā, kas atrodas blakus Ierosinātājam jau piederošajam īpašumam. Kalte ir plānota iespējami tālākajā vietā no dzīvojamā rajona (tik tālu, cik to pieļauj tehnoloģiskais process). |

Jēkabpils novada pašvaldības Jēkabpils pilsētas būvvaldes arhitekte L.Čakša